Rehefa maty aho (tononkalo)

Raha ho avy, Ralala, ny taona hodiako 
Ho ambanin'ny tany tsindrian-drangolahy,

Ka ny vato manjary kidoro hatoriako,

Dia izao no zavatra mba ataovinao ahy:

Voleo voninkazo eo ambon'ny lohako:

Fotsy sy Mavo ary Manga sy Mena;

Ka avela haniry eo mandra-pifohako

Mba hanofisako ilay Fanekena.

Ny "Fotsy" ho marik'ilay fahadiovana,

Fotsy madio fa tsy azo lotoina,

Natao orim-baton'ilay nifanaovana

Ho soratra velona tsy azo vonoina!

Ho vavolombelona manaporofo

Fa misy Fitiavana iray sy maningana,

Fitiavana marina tsy miova na miofo,

Hijoro mihitsy tsy hety ho voafingana!

Ny endriny "Mavo", ny fofony manitra,

Dia fivavahana ataoko any an-danitra,

Mba hitsinjovany anao tsy ho irery,

Hombany raha sendra tsy misy mpijery!

Ny "Manga" ho matik'ilay fihafiana

Niaraha-nitondra ny zava-mangidy,

Dia ny andro namoizana 'zay fifaliana,

Niaraha-niaritra zava-tsy fidy!

'Lay lamba manify niaraha-nitafy:

Aza hadinoina indrindra, tsy maintsy ampambaina

Mba hahatsiarovako antsika nihafy,

Nahita ny sento nihatra aman'alina.

Ny "Mena" no taratry ny "Afo tsy maty"

Mirehitra lava ao anatin'ny foko,

Dia ny Fitia, Fitia tena anaty,

Fitia voakase sy mitomboka loko.

Ny fasako ataovy eo andrefan-tanàna,

Ka ataovy mikisaka ny ila-kamory,

Ka soraty eo ny tenin'ny fanantenana:

<<Tsy maty aho akory fa mbola matory>>.

Ny ilan'ny rano voleo volotara

Ka jerijereo aza avela ho maina,

Dia tarafo ny rano sy jereo tsara

Fa tsy miala eo aho raha tsy efa maraina.

Ka indray andro any raha toa mahatsiahy

'Lay roso any an-tany fiandrasam-bahiny,

'Lay lasa ho "avelo" sy tonga fanahy,

Jereo eo ny sarin'ny andro fahiny!

Tarafo ny rano fa hitanao ao 

Ny nakako voahirana indray maka izay,

Ka tsarovy ny teny nataoko aminao

Raha nanolotra anao ny sampahony iray;

Na dia maty aza ny tenako be,

Ka hiraraka an-tany ny ra ao am-po,

Ny fitiavako anao ka mipetraka anie,

Tsy miova tsy akory, eny tsy mba ho lo!

Tsy ho aiza tsy akory fa mbola hitoetra,

Tomoetra aminao tsy mahazo mandao;

Hiaro anao tsy haratran'ny tsilon-draikketra,

Ny tsilon'ny senton'izao tany izao!

J.RATSIMISETA

(Sampan'oliva, tak.11-13)

 Loharano 
1.https://tononkira.serasera.org/hira/mahaleo/rehefa-maty-aho-1

2.https://vetso.serasera.org/tononkalo/jasmina-ratsimiseta/-rehefa-maty-aho